በተለያዩ ኢንቨስትመንት  ዘርፎች ለሚሠማሩ  ትውልደ ኢትዮጵያውያን መንግሥት ድጋፍ  ያደርጋል -ጠቅላይ  ሚኒስትር  ኃይለማሪያም
በእስራኤል የሚኖሩ ኢትዮጵያዊያንና ትውልደ ኢትዮጵዊያን በተለያዩ የኢንቨስትመንት ዘርፎች መሠማራት ከፈለጉ መንግስት ሁኔታዎችን እንደሚያመቻችና ሙሉ ድጋፍ እንደሚሰጥ ጠቅላይ ሚኒስትር ኃይለማርያም ደሳለኝ ገልጸዋል።ጠቅላይ ሚኒስትር ኃይለማርያም እንደገለጹት፤ ኢትዮጵያዊያንና ትውልደ ኢትዮጵያዊያን በፈጣን ዕድገት ላይ ባለችው አገር ገብተው በልማት መሳተፍ ከፈለጉ መንግስት ሙሉ ድጋፉን ይሰጣል።በአሁኑ ወቅት መዋዕለ ነዋያቸውን በማውጣት በተለያዩ የኢንቨስትመንት ዘርፎች ለመሰማራት የሚያስችሉ ሁኔታዎች መኖራቸውን አመልክተው፤ በተለይ በእስራኤል የቀሰሙትን የሳይንስና ቴክኖሎጂ እውቀቶች ለአገራቸው እንዲያካፍሉ ፍላጎት መኖሩን ነው የገለጹት።“የትውልደ-ኢትዮጵያዊ ፓስፖርት ለማግኘት አልቻልንም በዚህም አገር ውስጥ ገብተን ለመስራት አዳግቶናል” በሚል ከተሳታፊዎቹ ለተነሳ ጥያቄ ጠቅላይ ሚኒስትሩ በሰጡት ምላሽ ፤ የፓስፖርት ጥያቄ ለመመለስ በመንግስት በኩል መመሪያ ተዘጋጅቶ መጽደቁን ጠቁመው፤ በአሁኑ ወቅት “ችግሩ ተፈትቷል” ብሎ መወሰድ የሚቻልበት ደረጃ ላይ እንደሚገኝ ነው ያረጋገጡት። 